કિરણ બેદી બહુ બહાદુર પોલીસ અફસર છે તેવી વાહવાહી આપણે સાંભળી હતી. ઇન્ટરનેશનલ એવોર્ડ્સ પણ તેમના નામે બોલે છે. જેલમાં સુધારણાના કાર્યક્રમો તેમણે ચલાવ્યા એટલે આપણે આભા થઈ ગયા. જેલ સુધારણા એવું મોટા લોકો બોલે એટલે નાના લોકો ચૂપચાપ સાંભળે. કંઈ બોલે નહીં, પણ મનમાં વિચારે ખરા – બદમાશ લોકો, જે આખી જિંદગી પોતાના કુટુંબના, સગાંવહાલાના કહેવાથી ના સુધર્યા તે સવારે પોણો કલાક યોગા કરાવો એટલામાં કેવી રીતે સુધરી જશે. આ લોકોએ કૂતરાની પૂંછડી જમીનમાં દાટીને જોયેલી હોય છે. તેમણે જોયું છે કે પૂંછડી સીધી ને સીધી જ રહે.એ જ રીતે સરકારી અમલદારને તમે ગમે ત્યાં મૂકો તે સરકારી અમલદાર જ રહેશે. આ અમલદારશાહી એ ગુલામી પ્રથાને અકબંધ રાખવા માટે અને તેને અચકન પહેરાવીને શોભાયમાન બનાવવા માટે હતી. એ અચકન હજીય આપણે ઉતાર્યું નથી. અમલદાર એનજીઓએમાં જાય તોય એનજીઓ જ રહે. કિરણ બેદી એનજીઓમાં ગયા હતા. આમ તો અમલદાર હતા ત્યારે જ અડધા એનજીઓ જેવા હતા. એનજીઓ પણ અર્ધદગ્ધ હોય છે, પણ તે જુદો મુદ્દો છે. તેને એક જ લાઈનમાં પતાવી દઈએ. એનજીઓ એટલે કલ્યાણકારી ભાસે તેવા કાર્યોનો એનસાઇક્લોપિડિયા તૈયાર થાય તેટલું લાંબું દસ્તાવેજીકરણ કરવું. તેમને કાર્યોમાં રસ નથી હોતો, દસ્તાવેજીકરણમાં રસ હોય છે. અમલદારોને નિયમો લાદવાનો અને રિપોર્ટ તૈયાર કરવામાં રસ હોય છે. અન્નાનું આંદોલન થયું ત્યારે તેની પાછળ જ (હવે નકલી સાબિત થયેલા) એનજીઓ હતા તેમાંના એક એનજીઓમાં કિરણ બેદી પણ હતા.